**Hr Jürgen Ligi**

Rahandusminister

Rahandusministeerium

E-kiri: info@fin.ee 05.05.2025 nr KA-JUH-13/121

**Ettepanekud riigihangete seaduse muutmiseks**

Lugupeetud härra minister,

Eesti Energia AS (edaspidi - EE) on pikaajaline riigihangete seaduses sätestatud regulatsiooni rakendaja. Omades selles valdkonnas pikaajalist empiirilist kogemust soovime teile käesolevaga edastada järgmise.

**Taustast**Riigihangete seaduse varasemas (24.01.2007) redaktsioonis olid sätestatud reeglid, mille kohaselt olid võrgustikusektori hankijad riigihanke kohuslased selliste hangete puhul, mille maksumus ületas rahvusvahelise riigihanke piirmäära. Seda põhimõtet muudeti pärast nn võrgustiku sektorite direktiivi 2014/25 vastuvõtmist ja seda põhjusel, et riigihangete registri võimekused ei võimaldanud kontrollida allapoole hankemenetluse piirmäära jäävaid riigihankeid (sh selliseid mida korraldati struktuurifondide vahendite kasutamise eesmärgil). Seetõttu sunnib juba üle kümne aasta tagasi kehtestatud lihthanke piirmäär EE-d ja selle kontserni kuuluvaid ettevõtteid ning lisaks ka teisi suuremaid võrgustikusektori hankijaid ( Tallinna Sadam AS, Omniva, Tallinna Lennujaam AS, Elering AS, Tallinna Linnatranspordi Amet, Eesti Raudtee AS, Lennuliiklusteenistuse AS, Tallinna Vesi AS jpt) korraldama asjade või teenuste riigihankeid väga madalast maksumusest alates.

Näiteks EE viis aastal 2024 läbi 2609 ostu, konkurssi või hanget, mille lepinguline maksumus oli 322 miljonit eurot. Lihthanke piirmäärast (60 000 EUR) kõrgemaid hankeid oli nende hulgas kokku 642 hanget. Rahvusvahelise piirmäära ületas seejuures 87 hanget. Rahandusministeeriumi 2024. aasta statistika põhjal viidi võrgustikusektori hankijate poolt riigihangete registris läbi kokku 2162 hanget, millest 178 ületas rahvusvahelise piirmäära. Kokku moodustab võrgustikusektori hankijate poolt läbi viidud hanked 25% kogu hangete mahust.

Aja jooksul on riigihangete registri funktsionaalsus arendatud väga heale tasemele. Võrgustikusektori hankijad on huvitatud riigihangete registri võimaluste kasutamisest nii suuremate, kui ka väiksemate hangete puhul. Seega avatus ja konkurents on hangetel igal juhul tagatud. Samas on ajale selgelt jalgu jäänud lihthanke piirmäärade kohaldamine võrgustikusektori hangetel. Paindlikum lähenemine (ehk rahvusvahelise hanke piirmäära ennistamine) võimaldaks oluliselt suurendada võrgustikusektori hankijate efektiivsust (sh vähendada ajakulu ja administratiivset koormust) ning vähendada rahalisi kulusid (sh läbi kahepoolsete hinnaläbirääkimiste algatamise), mis on tänasel päeval võrgustikusektori hankijate piiriülest konkurentsivõimet pärssivateks asjaoludeks.

Juhime muuhulgas teie tähelepanu asjaolule, et nimetatud lihthanke piirmäära (60 000 EUR) kehtestamine põhines üksnes „tunnetuslikule“ otsusele, mille kohta puudus igasugune sisuline mõjuanalüüs. Võttes arvesse, et Vabariigi Valitsus on seadnud endale eesmärgiks ülemäärase ja ettevõtjate tegevust pärssiva bürokraatia vähendamise, siis teeme teile järgmised riigihanke seaduse muutmise ettepanekud.

**Ettepanekud riigihangete seaduse muutmiseks**

Seoses eelnevaga, teeme teile, kui riigihangete valdkonna reguleerimise eest vastutavale ministrile ettepaneku muuta riigihangete seadust järgmiselt.

**1. Riigihangete seaduse §14 (Piirmäärad) lõike 1 punktide 2 ja 3 teksti muudatusettepanekud:**

**2) ehitustööde hankelepingu, teenuste kontsessioonilepingu, kaitse- ja julgeolekuvaldkonna asjade või teenuste, välja arvatud lihtsustatud korras tellitavate teenuste hankelepingu korral 60 000 eurot.**

**3) kaitse- ja julgeolekuvaldkonna ehitustööde hankelepingu korral 300 000 eurot.**

Põhjendus: lihthanke piirmäära kohaldamise lõpetamine võrgustikusektori hangetel võimaldab võrgustikusektori hankijatel, kes on riigi äriühingud, kasvatada märkimisväärselt efektiivsust enda igapäevastes toimingutes, mille raames tuleb hankeid läbi viia ning suurendada enda piiriülest konkurentsivõimet.

**2. Ettepanek tunnistada kehtetuks § 145 teine lause „Käesoleva seaduse § 115 lõigetes 2–6 ning § 122 lõigetes 2, 3 ja 5–10 sätestatut kohaldatakse, kui ehitustööde hankelepingu eeldatav maksumus on vähemalt võrdne lihthanke piirmääraga.“**

Põhjendus**:** Juhul kui lihthanke piirmäär Riigihangete seadusest välja arvatakse, siis antud regulatsiooni ei ole võimalik täita.

**Ettepanek: võrgustikusektori hankija tegevused asjade ostmisel, teenuste tellimisel või ehitustööde hankimisel oleks alates rahvusvahelisest riigihanke piirmäärast.**

Kui meie ettepanekud tekitasid täiendavaid küsimusi, siis palun võtke meiega kontakti esimesel võimalusel.

Eesti Energia pädevad isikud antud küsimuses on järgmised:

EE hanketeenistusejuht Kaarle Karp (e-kiri: kaarle.karp@energia.ee, tel 5884 4407;

EE kontserni riigihangete juht Andres Õunapuu (e-kiri: andres.ounapuu@energia.ee, tel 506 6055).

Lugupidamisega

(allkirjastatud digitaalselt)

Andrus Durejko

Juhatuse esimees